উত্তর বঙ্গোপসাগরে দানা বেধেছে ঘূর্ণাবর্ত। সেই সঙ্গে বাতাসে পর্যাপ্ত জলীয় বাষ্পের উপস্থিতিতে শক্তিশালী হয়েছে মৌসুমি বায়ুও। আর এই ‘জোড়া ফলা’ই আঘাত এনেছে ঊর্ধ্বমুখী তাপমাত্রার উপরে!
যার জেরে এক ধাক্কায় তাপমাত্রা তিন-চার ডিগ্রি নেমে গিয়েছে। আলিপুর আবহাওয়া দফতর সূত্রের খবর, শনিবার সর্বোচ্চ তাপমাত্রা ছিল ৩৩.১ ডিগ্রি সেলসিয়াস, যা স্বাভাবিক। আর সর্বনিম্ন তাপমাত্রা ছিল ২৪.৪ ডিগ্রি সেলসিয়াস, স্বাভাবিকের থেকে যা দু’ডিগ্রি কম! আবহবিদ মহলের একাংশের বক্তব্য, জুন মাসের নিরিখে গত কয়েক বছরে তাপমাত্রার পারদ এতটা নামেনি। এক আবহবিদের কথায়, ‘‘জুন মাসের সর্বোচ্চ তাপমাত্রা সাধারণত ৩৫-৩৭ ডিগ্রি সেলসিয়াসের মধ্যে ঘোরাফেরা করে। কিন্তু চলতি জুনে তার ব্যতিক্রম দেখা গিয়েছে। এদিন তো তাপমাত্রা ৩৩ ডিগ্রি’তে নেমেছে!’’
আবহবিদেরা জানাচ্ছেন, তাপমাত্রার পারদ যে নামবে, সেটা শহরে মৌসুমি বায়ু শক্তিশালী হওয়ার পর পরই বোঝা গিয়েছিল। এমনিতে দু’সপ্তাহ আগে শহরে বর্ষা প্রবেশের পরেও তেমনভাবে বৃষ্টি হয়নি। কিন্তু গত মঙ্গলবার থেকেই শক্তিশালী হতে শুরু করে মৌসুমি বায়ু। যার জেরে ওইদিন মাত্র ৪৫ মিনিটের মধ্যে ৬৫ মিলিমিটার বৃষ্টি হয়েছিল শহরে। কলকাতার পাশাপাশি দক্ষিণবঙ্গের একাধিক জেলাতেও ভারী বৃষ্টি হওয়াতে বোঝা গিয়েছিল, তাপমাত্রা কমবে। কারণ, বড় এলাকা জুড়ে বৃষ্টি হলে সাধারণত তাপমাত্রার পারদ চড়তে কিছুটা সময় নেয়। বাস্তবেও তেমনটাই হয়েছে। আলিপুর আবহাওয়া দফতরের অধিকর্তা গণেশকুমার দাস বলেন, ‘‘গত দু’দিন ধরেই তাপমাত্রা ৩৪-৩৫ ডিগ্রি সেলসিয়াসের মধ্যে ঘোরাফেরা করেছে। আগামী দু’দিনও ওরকমই তাপমাত্রা থাকবে বলে পূর্বাভাস রয়েছে।’’ 

এই বিষয়ে অন্যান্য খবর

১৭ চূড়া, চাকা ৬ ফুট, প্রায় আড়াইশো বছরের বাংলার বিখ্যাত রথের ইতিহাস জানুন


আবহাওয়া দফতর এও জানাচ্ছে যে, উত্তর বঙ্গোপসাগরের তৈরি হওয়া ঘূর্ণাবর্তের এবার ‘দোসর’ হতে চলেছে নিম্নচাপ। যার জেরে আগামী ৪৮ ঘণ্টায় মাঝারি-ভারী বৃষ্টির সম্ভাবনা তৈরি হয়েছে কলকাতা-সহ গাঙ্গেয় পশ্চিমবঙ্গে। দফতরের এক অধিকর্তার কথায়, ‘‘নিম্নচাপটি ওড়িশার দিকে সরে গেলে শহরে হয়তো তুলনামূলক কম বৃষ্টি হবে। তবে শনিবার পর্যন্ত তেমন কোনও লক্ষণ দেখা যাচ্ছে না। ফলে শহরে ভাল বৃষ্টি হতে পারে।’’